《楚酒苦如檗歌》
元代·刘崧

楚酒苦如檗，燕酒毒有灰。自能螫喉吻，何以宽心怀。

不如江南有美酒，香如芙蓉色如柳。小瓶浮蚁信宿成，大瓮沈醅十年久。

饮之不鸷亦不狞，温温如春和且平。丹田微蒸香露溢，着面已觉赪霞生。

当时放意事杯酌，倒海回山恣行乐。有时醉倒黄公垆，卧看山花酒中落。

一从远游楚与燕，苦曲黄米无甘泉。刮肠呕胃甚荼蓼，使我颦蹙清樽前。

何时南归事林亩，邻曲招寻二三友。呼儿多与种秫田，日日花前饮春酒。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。